L'Arxiu Comarcal ha publicat una exposició virtual que mostra més de mig centenar de fotografies relacionades amb la pagesia a la Conca de Barberà.
Aquest material gràfic mostra la importància que ha tingut la pagesia i les feines agrícoles a la nostra comarca, sobretot a la primera meitat del segle XX.
L'exposició La Conca de Barberà.
Terra pagesa i bressol del cooperativisme conté 3 apartats diferenciats.
En primer lloc, mostra diferents indrets de la nostra comarca, on els paisatges tenen com a denominador comú l'agricultura.
En segon lloc, juga un paper important el cooperativisme.
Es poden consultar fotografies dels edificis dels cellers cooperatius dels nostres pobles i les tasques que s'hi duen a terme.
En realitat, la Conca de Barberà és pionera en l'associacionisme i el cooperativisme agrari.
Concretament, la Societat de Treballadors Agrícoles de Barberà, coneguda com "La Societat" i fundada el 1894, és considerada com la primera de tot l'Estat i molts dels cellers de la nostra comarca són coneguts com les "catedrals del vi".
Per últim, en el tercer apartat, hi trobem una relació de fotografies relacionades amb les feines al camp i als horts, que van esdevenir un complement del tot necessari en la vida pagesa de la primera meitat del segle passat.
Tota la documentació gràfica que s'inclou a l'exposició forma part de diferents fons custodiats a l'Arxiu Comarcal: els fons personals dels fotògrafs Anton Moix, Joan Sabaté i Vicenç Baldrich; col·leccions com la de fotografies i la de postals, i els propis fons de les administracions locals.
S'ha procurat representar el màxim nombre de municipis de la comarca.
Hi juguen un paper important les fotografies de Barberà de la Conca, Montblanc, Rocafort de Queralt i Santa Coloma de Queralt, però també s'inclouen imatges de Blancafort, Conesa, L'Espluga de Francolí, Forès, Llorac, Pontils, Sarral, Solivella, Vallfogona de Riucorb i Vilanova de Prades.
Com a conclusió en podem extreure la importància que ha tingut el paper de la pagesia al llarg de la nostra història local i comarcal, i sobretot en el cas de la Conca de Barberà, on encara avui dia, els imponents paisatges que tenim ens ho demostren.
És sabut que "una imatge val més que mil paraules".
Per aquest motiu, des de l'Arxiu Comarcal es vol incidir en la ciutadania de la importància de preservar el patrimoni fotogràfic i audiovisual.
Sovint, aquelles imatges que a priori semblen eminentment familiars, en realitat estan retratant uns costums, una manera de viure i un passat col·lectiu.
En els darrers temps des del centre s'estan realitzant molts esforços per tal que la ciutadania faciliti, almenys, una còpia reprogràfica dels originals a l'Arxiu, per així poder disposar de la informació visual.
La digitalització juga un paper essencial, no només per preservar una còpia digital d'aquest material, sinó per poder a facilitar l'accés d'aquest tipus de documents a tota la ciutadania.
I més ara que la sala de consulta roman tancada degut a l'emergència sanitària que ha causat el Covid-19.
L'objectiu doncs, és obrir de bat a bat l'arxiu, tot apropant-se a la ciutadania donant a conèixer el patrimoni documental que s'hi conserva.
Per visitar l'exposició virtual La Conca de Barberà.
Terra pagesa i bressol del cooperativisme, cal accedir a la pàgina web de l'Arxiu Comarcal de la Conca de Barberà i fer clic al banner que l'identifica: http://cultura.gencat.cat/arxius/accb.
Aquesta proposta forma part del projecte Catalunya des dels Arxius, promoguda per la Xarxa d'Arxius Comarcals de Catalunya (XAC).
Són molts els centres d'Arxiu que, en aquest període de confinament, ofereixen exposicions i activitats digitals.
Per conèixer-les, només cal accedir al portal web de la XAC: http://xac.gencat.cat/ca/inici.